قبرص الشمالية

قبرص الشمالية ؤلا شمال قبرص (ب تّركية: Kuzey Kıbrıs) رسميّا لجمهورية التركية د شمال قبرص (ب تّركية: Kuzey Kıbrıs Türk Cumhuriyeti، بختيصار KKTC) هّيا دولة بحكم لأمر لواقع لي كيشمل التيريطوار ديالها الشمال ديال جزيرة قبرص. هاد لبلاد معتارف بيها غير من عند تركيا، و باقي لبلدان و لمونضامات لعالمية كاتعتابرها طرف من جمهورية قبرص. لإنقلاب د قبرص 1974 لي كان لغاراض منو باش تولي لجزيرة تابعة لليونان، خلا تركيا تّدخل عسكرياً و تجرّي على لقبارصا ليونانيين من الشمال ديالها، ف لوقت لي لقبارصا لأتراك هاجرو ل الشمال، و هادشي عطا لوضعية لحالية لي لجزيرة فيها فعلياً مقسومة ل طرف يوناني ف اللوغة و التقافة، و طرف تركي ف اللوغة و التقافة. الشمال علن على لإستقلال ديالو بشكل أحادي ف 1983، شّي لي ماعتارفات بيه تا دولة من غير تركيا. دابا قبرص الشمالية معتامدة بشكل كامل على تركيا ف لإقتيصاد، ف السياسة و لعسكر. النضام د لحكم ف قبرص الشمالية نضام نص رئاسي و علماني، و لأغلبية د السكان مسلمين سنّيين. كاتستعمل الليرة التركية كا صولدي (عملة) ديالها، و الناتج لخام ديالها تّضرب ف 3 د لمرات مابين 2010 و 2020، ولاكين كيبقاو لإمكانيات لإقتصادية د لبلاد محدودين بسباب لحصار لإقتصادي عليها. مصادر